
[image: image1.png]



Parlamentul  României

Camera  Deputaţilor
Comisia pentru Sănătate şi Familie
              Nr. 28/393 /13  octombrie  2004

BIROULUI PERMANENT

AL

CAMEREI DEPUTAŢILOR,
Vă înaintăm, alăturat, raportul asupra propunerii legislative pentru modificarea şi completarea Legii nr.96/2004 privind aprobarea Ordonanţei Guvernului nr.66/2003 pentru modificarea şi completarea Ordonanţei Guvernului nr.125/1998 privind înfiinţarea, organizarea şi funcţionarea Agenţiei Naţionale a Medicamentului ( PLX 427/2004) ,  respinsă de Senat în şedinţa din 29 iunie 2004 şi trimisă comisiei  pentru examinare,  în fond,  în procedură obişnuită, cu adresa nr.PLX 427 din 30 iunie 2004, Camera Deputaţilor fiind  Cameră decizională.

La întocmirea raportului, comisia a avut în vedere avizul Consiliului Legislativ nr.979/4.06.2004, precum şi punctul de vedere al Ministerului Sănătăţii nr.32259/1.07.2004.

În raport de obiectul şi conţinutul său, propunerea legislativă  face parte din categoria legilor ordinare, în conformitate cu prevederile articolului 76 alineatul (2) din Constituţia României, republicată.

                     PREŞEDINTE,                                           SECRETAR,

DEP.ACAD.PROF.DR.MIRCEA IFRIM          DEP.FARM.ION BURNEI

Parlamentul  României

Camera  Deputaţilor
Comisia pentru Sănătate şi Familie
               Nr. 28/ 393/ 13 octombrie 2004 

R A P O R T

asupra propunerii legislative pentru modificarea şi completarea Legii nr.96/2004 privind aprobarea Ordonanţei Guvernului nr. 66/2003 pentru modificarea şi completarea Ordonanţei Guvernului nr.125/1998 privind înfiinţarea, organizarea şi funcţionarea 

Agenţiei Naţionale a Medicamentului

 ( PLX nr.427/2004 ) 

1. Cu adresa nr.PLX 427  din 30 iunie 2004, Comisia pentru sănătate şi familie a fost sesizată cu dezbaterea şi avizarea în fond, în procedură obişnuită, a propunerii legislative pentru modificarea şi completarea Legii nr.96/2004 privind aprobarea Ordonanţei Guvernului nr. 66/2003 pentru modificarea şi completarea Ordonanţei Guvernului nr.125/1998 privind înfiinţarea, organizarea şi funcţionarea Agenţiei Naţionale a Medicamentului ( PLX nr.427/2004 ) , respinsă de către Senat în şedinţa din 29 iunie 2004, Camera Deputaţilor fiind Cameră Decizională.
La întocmirea raportului, comisia a avut în vedere avizul Consiliului Legislativ nr.979/4.06.2004, precum şi punctul de vedere al Ministerului Sănătăţii nr.32259/1.07.2004.

Potrivit expunerii de motive, proiectul de act normativ este menit să compatibilizeze legislaţia internă cu exigenţele celei europene în materia conflictului de interese privind personalul angajat sau angrenat în funcţionarea Agenţiei Naţionale a Medicamentului , propunând modificarea sau completarea unor acte normative modificatoare ale Ordonanţei Guvernului nr.125/1998 privind înfiinţarea, organizarea şi funcţionarea Agenţiei Naţionale a Medicamentului .

În expunerea de motive este invocată Reglementarea nr.2309/93/EC care, pe de o parte , se referă exclusiv la Agenţia Europeană a Medicamentului şi nu la autorităţi competente naţionale şi, pe de altă parte, a fost abrogată de  o nouă reglementare. În prezent, este în vigoare Reglementarea (EC) nr.726/2004 a Parlamentului European şi a Consiliului, din 31 martie 2004, referitoare la procedurile comunitare pentru autorizarea şi supravegherea medicamentelor de uz uman şi veterinar şi înfiinţarea Agenţiei Europene a Medicamentului (EMEA).

Din analiza principiilor enumerate la art.63 alin.(2) al Reglementării nr.726/2004 nu se identifică vreo interdicţie explicită în legătură cu participarea  ca membru în Consiliul Ştiinţific al Agenţiei Naţionale a Medicamentului a vreunei persoane cu interese în industria farmaceutică. Se identifică însă necesitatea declarării acestor interese, fapt  care este reglementat în Ordonanţa Guvernului nr.125/1998, după cum a fost modificată şi completată.

Menţionăm că, în conformitate cu prevederile legale în vigoare, Consiliul Ştiinţific al Agenţiei Naţionale a Medicamentului nu este implicat în activitatea de evaluare a documentaţiei şi autorizarea de punere pe piaţă a medicamentelor. Activitatea de evaluare şi autorizare de punere pe piaţă a medicamentelor se realizează numai de către personalul de specialitate angajat al Agenţiei Naţionale a Medicamentului.

Faţă de aceste considerente, rezultă că legiuitorul român a cunoscut, a înţeles şi a ţinut seama de reglementările europene privind funcţionarea autorităţilor competente în domeniul medicamentului în elaborarea Legii nr.96/2003 privind aprobarea Ordonanţei Guvernului nr.66/2003 pentru modificarea şi completarea Ordonanţei Guvernului nr.125/1998 privind înfiinţarea, organizarea şi funcţionarea Agenţiei Naţionale a Medicamentului. 

Faţă de cele prezentate mai sus, comisia propune Plenului Camerei Deputaţilor respingerea  propunerii legislative, care face obiectul raportului. 

2. Propunerea legislativă  face parte din categoria legilor ordinare , potrivit prevederilor articolului 76 alineatul (2) din Constituţia României, republicată.

3. La dezbaterea proiectului de lege a participat ca invitat, în conformitate cu prevederile art.51 şi 52 din Regulamentul Camerei Deputaţilor domnul George Pavelescu, secretar de stat în Ministerul Sănătăţii .

4. La lucrările comisiei din ziua de 13.10.2004 din totalul de 16 membri, au fost prezenţi 15 deputaţi.

Raportul comisiei a fost adoptat în unanimitate.

5. Propunerea legislativă, potrivit art.75 din Constituţia României, republicată şi art.86 din Regulamentul Camerei Deputaţilor, astfel cum a fost modificat prin Hotărârea Camerei Deputaţilor nr.23/2003, este de competenţa decizională a Camerei Deputaţilor.
În urma dezbaterii, Comisia pentru sănătate şi familie propune Plenului  Camerei Deputaţilor respingerea propunerii legislative pentru modificarea şi completarea Legii nr.96/2004 privind aprobarea Ordonanţei Guvernului nr.66/2003 pentru modificarea şi completarea Ordonanţei Guvernului nr.125/1998 privind înfiinţarea, organizarea şi funcţionarea Agenţiei Naţionale a Medicamentului ( PLX nr.427/2004 ) .

                     PREŞEDINTE,                                           SECRETAR,

DEP.ACAD.PROF.DR.MIRCEA IFRIM          DEP.FARM.ION BURNEI

